Tatoeba sentences — language code: lat
Quæ cum educeretur ad pœnam, misit ad socerum suum dicens: De viro, cuius hæc sunt, concepi; cognosce cuius sit sigillum et funiculus et baculus”.
Qui, agnitis pignoribus, ait: “Iustior me est, quia non tradidi eam Sela filio meo”. Attamen ultra non cognovit illam.
Instante autem partu, apparuerunt gemini in utero; atque in ipsa effusione infantium unus protulit manum, in qua obstetrix ligavit coccinum dicens: Iste egressus est prior.
Illo vero retrahente manum, egressus est frater eius; dixitque mulier: “Qualem rupisti tibi rupturam?” Et ob hanc causam vocatum est nomen eius Phares (id est Ruptura).
Postea egressus est frater eius, in cuius manu erat coccinum; qui appellatus est Zara (id est Ortus solis).
Igitur Ioseph ductus est in Aegyptum; emitque eum Putiphar eunuchus pharaonis, princeps satellitum, vir Aegyptius, de manu Ismaelitarum, a quibus perductus erat.
Fuitque Dominus cum eo, et erat vir in cunctis prospere agens habitabatque in domo domini sui.
Qui optime noverat esse Dominum cum eo et omnia, quæ gereret, ab eo dirigi in manu illius.
Invenitque loseph gratiam coram domino suo et ministrabat ei. Et factum est, postquam præposuit eum domui suæ et omnia, quæ possidebat, tradidit in manum eius, benedixit Dominus domui Aegyptii propter Ioseph, et benedictio Domini erat in omni possessione eius tam in ædibus quam in agris.
Et reliquit omnia, quæ possidebat, in manu Ioseph nec cum eo quidquam aliud noverat nisi panem, quo vescebatur.
Laborate.
Erat autem Ioseph pulchra facie et decorus aspectu.
Post hæc ergo iniecit uxor domini eius oculos suos in Ioseph et ait: Dormi mecum.
Qui nequaquam acquiescens dixit ad eam: Ecce dominus meus, omnibus mihi traditis, non curat de ulla re in domo sua, nec quisquam maior est in domo hac quam ego, et nihil mihi subtraxit præter te, quæ uxor eius es. Quomodo ergo possum malum hoc magnum facere et peccare in Deum?
Huiuscemodi verbis per singulos dies et mulier molesta erat adulescenti, et ille recusabat stuprum.
Accidit autem quadam die, ut intraret Ioseph domum et opus suum absque arbitris faceret; illa, apprehensa lacinia vestimenti eius, dixit: “Dormi mecum”. Qui, relicto in manu illius pallio, fugit et egressus est foras.
Cumque vidisset illum mulier vestem reliquisse in manibus suis et fugisse foras, vocavit homines domus suæ et ait ad eos: En introduxit virum Hebræum, ut illuderet nobis; ingressus est ad me, ut coiret mecum. Cumque ego succlamassem, et audisset vocem meam, reliquit pallium, quod tenebam, et fugit foras.
Retentum pallium ostendit marito revertenti domum et secundum verba hæc locuta est: Ingressus est ad me servus Hebræus, quem adduxisti, ut illuderet mihi; cumque audisset me clamare, reliquit pallium, quod tenebam, et fugit foras.
Dominus, auditis his verbis coniugis, iratus est valde; tradiditque Ioseph in carcerem, ubi vincti regis custodiebantur. Et erat ibi clausus.
Fuit autem Dominus cum Ioseph et misertus illius dedit ei gratiam in conspectu principis carceris.